《孤鸾 为尤悔庵悼亡》
清代·徐釚

乱鸦啼歇。正钿瑟空弹，凤箫声咽。为忆梁鸿举案，向谁重说。

梦到故园庭院，恰漫天、谢庭飞雪。枉自金门待诏，怅椒花颂绝。

想少君、德曜芳名揭。羡官诰五花，九霄重接。怎向瑶池去，惹安仁凄切。

回头玉河春暖，又看看、芳菲时节。吟取哀蝉落叶，增几茎华发。

作者简介：徐釚（qiú ）（1636～1708）清代词人。字电发，号虹亭、鞠庄、拙存，晚号枫江渔父。吴江（今属江苏苏州）人。康熙十八年（1679）召试博学鸿词，授翰林院检讨，入史馆纂修明史。因忤权贵，二十五年归里后，东入浙闽，历江右，三至南粤，一至中州。游历所至与名流雅士相题咏。康熙皇帝南巡，两次赐御书，诏原官起用，不肯就。卒年七十三。